**Република Србија**

**Агенција за борбу против корупције**

Царице Милице 1

Београд

**Државна ревизорска институција**

Макензијева 41

Београд

**Повереник за информације од јавног значаја и заштиту података о личности**

Светозара Марковића 38

Београд

**Министарство финансија**

Кнеза Милоша 16-20

Београд

**Министарство за људска и мањинска права, државну управу и локалну самоуправу**

Бирчанинова 6

Београд

**Републичка изборна комисија**

Краља Милана 14

Београд

**Стална конференција градова и општина**

Македонска 22/VIII

Београд

**Предмет: Одређивање средстава за финансирање политичких субјеката у одлукама о буџету локалних самоуправа**

Поштовани,

у прилогу овог дописа вам достављамо податке о одређивању средстава за финансирање политичких субјеката у одлукама о буџету града Београда, градова, општина и градских општина.

*Објашњење разлога за прикупљање и анализу података*

Транспарентност – Србија, у оквиру пројекта мониторинга прве године примене Закона о финансирању политичких активности (Службени гласник Републике Србије број 43/2011), испитивала је и поступање органа локалне самоуправе, у вези са њиховим обавезама из тог Закона.

Наиме, чланом 16. тог Закона прописано је да се за финансирање редовног рада политичких субјеката чији су кандидати изабрани за одборнике у скупштинама јединица локалне самоуправе издваја 0,15% из буџета јединице локалне самоуправе, при чему се проценат израчунава у односу на расходе буџета.

На основу члана 47. истог Закона прописано је да одредбе члана 16, па тиме и почетак рачунања издвајања на основу њега ступа на снагу 1. јула 2012. У међувремену, на основу члана 46. Закона, примењују се одредбе члана 4. Закона о финансирању политичких странака ("Службени гласник РС", бр. 72/03, 75/03 - исправка, 97/08 и 60/09 - одлука УС). На основу одредаба Закона из 2003, средства из јавних извора се обезбеђују за финансирање редовног рада политичке странке чији су кандидати изабрани за одборнике, на нивоу од 0,1% буџета јединице локалне самоуправе, умањеног за трансфере од других нивоа власти. На Основу Закона о буџетском систему, ово издвајање се врши у односу на приходе и примања буџета.

На основу чл. 21. ст. 1. Закона о финансирању политичких активности прописано је да се за покриће трошкова изборне кампање обезбеђују у години у којој се одржавају редовни избори средства у износу од 0,1% расхода буџета јединице локалне самоуправе за годину за коју се буџет односи. Редовни избори одборника у скупштинама градова и општина треба да се одрже у 2012. години (осим у оним градовима и општинама у којима су одржани након 2008).

*Објашњење начина рада и приказаних података*

Податке о буџетским издвајањима смо прикупљали током фебруара и марта 2012. Због релативно кратког рока у којем је посао урађен, као и због могућности да се стање променило након извршеног увида унапред прихватамо могућност грешке, **због чега подаци које достављамо представљају само индикатор могућих прекршаја, а не и доказ о томе, тако да су пре евентуалног предузимања мера потребне додатне провере.**

Подаци су прикупљани тако што смо прво тражили веб-странице јединица локалне самоуправе на интернету, а затим претраживали пронађене веб-странице. Тражили смо објављену одлуку о буџету за 2012. годину или информацију о буџету на местима где би она требало да се нађе на основу законских обавеза које органи локалне самоуправе имају (у информатору о раду).

Затим су, у посебне табеле за сваки град или општину уношени релевантни подаци из Одлуке о буџету за 2012, и то:

1. укупни приходи буџета
2. висина трансфера које је јединица локалне самоуправе добила од других нивоа власти
3. укупне расходе буџета
4. издвајања за финансирање редовног рада политичких странака за прву половину 2012, тамо где је овај расход посебно исказан
5. издвајања за финансирање редовног рада политичких субјеката у другој половини 2012, тамо где је овај расход посебно исказан
6. издвајања за финансирање редовног рада политичких странака/субјеката за целу 2012. годину, тамо где је он исказан на овај начин
7. издвајања за финансирање кампање за редовне локалне изборе, тамо где је овај расход посебно исказан
8. укупна издвајања за финансирање политичких субјеката у 2012. у случајевима када није приказана посебно намена тих средстава
9. укупна издвајања за финансирање политичких субјеката и других, у случајевима где је дат само збирни приказ (нпр. заједно са финансирањем националних савета националних мањина)

Упоредо са уношењем података о стварним издвајањима за финансирање политичких странака/субјеката, на основу параметара прописаних Законом о финансирању политичких активности и Законом о буџетском систему израчунавали смо колика би та издвајања требало да буду. Из збирне табеле коју достављамо уз овај допис може се видети следеће:

1. за које градове и општине смо пронашли Одлуку о буџету претрагом интернета
2. колико су поједини градови и општине издвојили за финансирање политичких субјеката и за посебне намене (финансирање редовног рада, финансирање кампање), тамо где је то исказано
3. да ли је издвајање веће или мање од оног које би требало да буде на основу параметара који су прописани Законом

Напомињемо да у табели нису приказани подаци за градове и општине са територије Косова и Метохије, осим оних општина чије смо Одлуке о буџету пронашли на интернету.

Након прикупљања и анализе података за сваки град или општину, њима смо упутили дописе (електронском поштом), у којима смо им предочили наше налазе. Неки градови и општине су нам одговорили на дописе, а подаци о таквим одговорима су такође приказани у табели.

*Главни налази*

1. Велики број градова и општина (око 40%, не рачунајући општине са подручја КиМ) или нема интернет презентације (или те презентације није лако пронаћи) или не објављује на веб-сајту ажурне информације о буџету, што може представљати не само нарушавање добре праксе транспарентности јавних финансија, већ и директно кршење прописа (нпр. обавезе објављивања и месечног ажурирања информатора о раду, на основу Закона о слободном приступу информацијама од јавног значаја).
2. Издвајања за финансирање редовног рада политичких странака/субјеката и финансирање кампање за локалне изборе готово ни у једном случају нису извршена у складу са Законом. Изузетак представљају издвајања за финансирање редовног рада политичких субјеката у Сурдулици и издвајања за финансирање изборне кампање у Панчеву.
3. У 43 идентификована случаја (било да је реч о финансирању редовног рада, кампање или укупном) према одлуци о буџету издвојено је *више* средстава него што је требало да буде учињено на основу Законом задатих параметара. У оваквим ситуацијама јавља се опасност да буџетска средства буду утрошена на намену на коју не би смела да буду. Чак и у случају да накнадним изменама одлука о буџету, након избора, износ буде усаглашен са параметрима из Закона, штета може бити непоправљива јер може бити немогуће или тешко наплатити више исплаћена средства од онога ко их добије (нпр. у случају да више средстава прими политичка странка која не буде била заступљена у скупштини града или општине након следећих избора, уколико више средстава добије политички субјект који је формиран само зарад учешћа на предстојећим изборима).
4. У 79 идентификована случаја (било да је реч о финансирању редовног рада, кампање или укупном) према одлуци о буџету издвојено је *мање* средстава него што је требало да буде учињено на основу Законом задатих параметара. Чак и у случају да накнадним изменама одлука о буџету, након избора, износ буде усаглашен са параметрима из Закона, штета може бити непоправљива када је реч о актуелној изборној кампањи. Наиме, подносиоци изборних листа који добију мање средстава из буџета локалне самоуправе за финансирање кампање од оног што би по Закону требало да им припадне (нарочито ако кампању воде само за локалне а не и за парламентарне изборе) имаће пуно право да истакну приговор неравноправности изборне трке са другим учесницима и да на тај начин оспоре и регуларност једног битног дела изборног процеса и затраже накнаду штете коју су по том основу претрпели.
5. Уопште узев, приметно је да је начин исказивања прихода и расхода у Одлукама о буџету неуједначен, што је представљало тешкоћу за анализу али и за утврђивање тачног износа који треба издвојити за ову намену. Нарочито је проблематично у том погледу посебно исказивање „прихода од индиректних буџетских корисника“ као посебне ставке која није узимана у обрачун код исказивања укупних прихода. Другу тешкоћу представља недовољна прецизност код исказивања намене издвојених буџетских средстава (нпр. неодвајање средстава која ће бити издвојена за финансирање политичких субјеката од других издвајања са буџетске линије 481). У том погледу очигледно постоји потреба за дубљом анализом начина приказивања података у одлукама о буџету са Законом о буџетским системом и подзаконским актима који су на основу њега донети, али и прецизирања обавеза у погледу приказивања издвајања која су намењена за финансирање политичких субјеката.
6. У готово половини градова и општина (43) које су објавиле податке о издвајањима, из Одлуке о буџету се не може видети колико је тачно новца опредељено за финансирање предстојеће изборне кампање а колико за финансирање редовног рада политичких странака/субјеката. Опасности до које оваква ситуација доводи су велике, нарочито у контексту чињенице да је изборна кампања већ започета и да ће током овог месеца бити извршене исплате из буџета локалних самоуправа:
	1. Постоји неизвесност међу учесницима на изборима на колико новца могу да рачунају за изборну кампању из буџета локалне самоуправе и у погледу вредности изборног јемства које у ту сврху треба да положе
	2. Постоји могућност да локална власт арбитрерно одлучи о томе колико ће средстава расподелити за ову намену

Због свега наведеног, предлажемо вам да у контексту својих овлашћења и/или улоге које имате у примени појединих прописа размотрите наводе из овог дописа и да, уколико је потребно, након додатних провера (које могу бити неопходне, имајући у виду напред наведене разлоге), предузмете одговарајуће мере и утичете на то да се актуелни проблеми реше или да се слични не јаве у будућности.

 За Транспарентност – Србија

Програмски директор

Немања Ненадић

Допис је достављен следећим институцијама:

**Агенција за борбу против корупције**

Царице Милице 1

Београд

**Државна ревизорска институција**

Макензијева 41

Београд

**Повереник за информације од јавног значаја и заштиту података о личности**

Светозара Марковића 38

Београд

**Министарство финансија**

Кнеза Милоша 16-20

Београд

**Министарство за људска и мањинска права, државну управу и локалну самоуправу**

Бирчанинова 6

Београд

**Републичка изборна комисија**

Краља Милана 14

Београд

**Стална конференција градова и општина**

Македонска 22/VIII

Београд

**У прилогу:**

Збирни приказ издвајања из буџета локалних самоуправа

Приказ издвајања из буџета локалних самоуправа за анализиране градове и општине